Peter Juel-Jensen (V), 2025-03-25:
Tak for det, formand.
Sidste punkt på dagsordenen her i aften er tre gode forslag, det er faktisk tre i et forslag, som alle vedrører eller har det tilfælles, at det er en del af ændringer i færdselsloven.
Det er tre gode forslag, som transportministeren har fundet frem til os i dag, og som vi skal hygge os med her i aften.
Lad mig starte med et forslag om en revidering af ledsageordningen for kørekort til 17-årige.
Vi vil gerne give mulighed for, at 17-årige kan erhverve kørekort til almindelig bil og køre uden ledsager under nogle helt særlige regler.
Regler om promillegrænsen for spirituskørsel nedsættes til 0,2 i de første 3 år efter erhvervelsen af kørekort til almindelig bil, hvilket de facto vil sige en nultolerance over for spirituskørsel for førstegangserhververe af kørekort til almindelig bil, og der må kun køres i tidsrummet mellem kl. 5.00 om morgenen og kl. 20.00 om aftenen.
Formålet er ganske klart, og det er at give unge, især i landdistrikterne, mulighed for bedre transport.
Der kan være langt til tingene i landdistrikterne, ligesom den kollektive trafik ofte har lidt udfordringer med at være stærkt udbygget.
Det er ikke nemt at være ung og så passe alt det, man skal, og det er således, at der er meget langt til vores uddannelsesinstitutioner, især de uddannelsesinstitutioner, der fører hen til det faglærte arbejde, og efterfølgende, når man har taget sin eud-uddannelse, er der langt til praktikstedet.
Det prøver vi med det her forslag at gøre noget ved.
Vi prøver at sikre, at unge mennesker også ude i landdistrikterne har en mulighed for at passe deres ting, og det vil vi altså gerne prøve af.
Men det handler selvfølgelig også om frihed under ansvar – en god liberal sag – at hvis man vil gøre brug af det her, er der både et tidsrum, men der er også en promillegrænse, som er anderledes.
Det skønnes, at forslaget øger antallet af kørte kilometer for 17-årige fra ca. 35 mio. kørte kilometer til 151 mio. kørte kilometer.
Vejdirektoratet har vurderet, at ulykkesrisikoen pr. kørt kilometer ikke vil være større for 17-årige, end den er for de 18-20 årige.
Det var det første gode forslag i en fin buket.
Det næste forslag er en styrkelse af Tempo 40-ordningen, eller det er rettere en forenkling af Tempo 40-ordningen, altså den ordning, der tilbage i 2016 hævede hastighedsgrænserne for traktorer og motorredskaber fra 30 til 40 km/t.
Ændringen består i at forenkle betingelserne for traktorer og motorredskaber, der allerede er godkendt til at køre 40 km/t. Så slipper de for en særskilt Tempo 40-godkendelse.
Ændringen vil reducere de administrative og økonomiske byrder for landbruget og andre erhverv, som bruger sådanne køretøjer, og vil ikke medføre nogen risiko for færdselssikkerheden.
Det sidste forslag i en flot buket handler om øget ansvar for egne dæk.
Vi har iværksat og gennemført en analyse af dæks vejgreb og særlig om, hvorvidt et krav til vinterdæk fagligt kan begrundes.
Det kunne det ikke, men det blev os anbefalet at give politiet mulighed for at kunne gribe ind over for tilfælde med åbenbart uegnede dæk.
Så vi laver ikke et lovkrav om vinterdæk, men præciserer de allerede gældende regler, nemlig at det altså er førerens ansvar at sikre, at køretøjet er i en forsvarlig stand, og at det selvfølgelig også omfatter, hvorvidt man kører på egnede eller uegnede dæk.
Vi er ligeledes blandt regeringspartierne blevet enige om at hæve mønsterdybden for lastbilers dæk fra 1 mm til 1,6 mm, hvilket svarer til sammenlignelige regler i Tyskland og Holland.
Dette er dog ikke en del af det samlede lovforslag, men vil blive implementeret i detailforskrifterne for køretøjets indretning fra 1. juli 2025.
Når vi ændrer på reglerne, skal det følges op af et større og grundigere informationsarbejde.
Alt i alt er det tre gode forslag, der gavner mobilitet og erhvervsliv, og som forudsætter, at vi lever op til frihed under ansvar – især når vi kører ude på landevejene.
Venstre anbefaler den samlede pakke.